Sekä Kittilän kunta että osa hyllytetyistä kunnanvaltuutetuista vaativat, että hallinto-oikeus keskeyttäisi valtiovarainministeriön päätöksen luottamushenkilöiden pidättämisestä.

Valtiovarainministeriö päätti kesäkuun 19. päivä pidättää 20 Kittilän luottamushenkilöä kunnan luottamustoimista siihen saakka, kunnes kyseisiä luottamushenkilöitä vastaan nostetut rikossyytteet on käsitelty.

Valtiovarainministeriö katsoo, että luottamushenkilöiden pidättäminen luottamustoimesta oikeudenkäynnin ajaksi on välttämätöntä kunnan päätöksenteon saattamiseksi lain mukaiseksi sekä kunnan päätöksenteon uskottavuuden ja luotettavuuden turvaamiseksi.

Luottamushenkilöiden saamat syytteet perustuvat tapahtumiin ja päätöksiin, joilla Kittilän kunnanjohtaja Anna Mäkelä irtisanottiin marraskuussa 2014.

Kittilän kunta tunnetaan nykyisin erityisesti Levin hiihtokeskuksesta. VESA RANTA

Kittilän kunta ja osa hyllytetyistä kunnanvaltuutetuista hakee nyt Pohjois-Suomen hallinto-oikeudelta hyllyttämispäätöksen keskeyttämistä.

Kittilän kunnan valituskirjelmän mukaan " valtiovarainministeriön päätös luottamushenkilöiden pidättämisestä Kittilän kunnan luottamustoimista on lainvastainen, koska se on syntynyt puutteellisen valmistelun johdosta ja valtiovarainministeriö on käyttänyt harkintavaltaansa väärin päättäessään pidättää Kittilän kunnan luottamusmiehet luottamustoimistaan sillä perusteella, että tämä olisi välttämätöntä kunnan päätöksenteon uskottavuuden ja luotettavuuden turvaamiseksi oikeudenkäynnin aikana " .

Kittilän kunta katsoo, että valtiovarainministeriö on " Lex-Kittilä " -lain säätämisvaiheesssa ja kunnanvaltuutettuja koskevan pidättämispäätöksen valmisteluvaiheessa " ilmaissut median suuntaan useita kertoja voimakkaan ennakkokantansa " . Kunta katsoo siis, että ministeriö on ollut asenteellinen, eikä hallintolain mukainen puolueettomuuden ja objektiivisuuden vaatimus täyty sen osalta.

Kelvoton kaikessa?

Kunnan valituskirjelmän mukaan valtiovarainministeriön päätös sisältää kannanoton, että jos luottamushenkilö toimii yhdessä asiassa virheellisesti, se tekee vaaleilla valitusta valtuutetusta " kelvottoman hoitamaan tehtäväänsä kunnan muussa päätöksenteossa " .

Kirjelmän mukaan tulee selvittää, että hyllyttämispäätöksessä on huomioitu luottamushenkilöiden kannalta " relevantit seikat " toimia niissä valtaosassa kunnan asioita, joissa he eivät ole esteellisiä rikosprosessista huolimatta.

- Kunnallisen demokratian ydinajatus on vapailla vaaleilla valituksi tulleiden valtuutettujen toimiminen kuntalaisten äänestäminä edustajina valtuustoissa ja valtiovarainministeriön päätös puuttuu tältä osin lainvastaisesti kunnallisen itsehallinnon ja edustuksellisen kunnallisen demokratian ytimeen, kunnan valituskirjelmässä hallinto-oikeudelle todetaan.

Kittilän kunnan valituskirjelmän ovat allekirjoittaneet vs. kunnanjohtaja Sanna Ylinampa ja vs. hallintojohtaja Tuija Lång.

Tekojen törkeysaste

Kunnan valituskirjelmässä nostetaan esille, että vielä kesällä 2016 luottamushenkilöitä tutkittiin epäiltyinä virka-aseman väärinkäyttämisestä. Kun syytteet syksyllä 2017 nostettiin, rikosnimikkeet olivat muuttuneet törkeiksi virka-aseman väärinkäytöksiksi.

Edellä mainittujen ajankohtien välillä oli voimaan tullut " lex-Kittilä " : Poikkeuksellisissa hallinnollisissa vaikeuksissa olevaa kuntaa koskeva selvitysmenettely. Laissa mainitaan, selvityshenkilön tai selvitysryhmän asettamisen edellytyksenä on muun muassa, että on " aloitettu esitutkinta kunnan viranomaisen tai kunnan toimielimen usean jäsenen tekemäksi epäillystä vakavasta virkarikoksesta taikka useasta virkarikoksesta " .

- Kun otetaan huomioon, että teonkuvausten törkeysarvio on muuttunut prosessin aikana (kesällä 2016 tehdyn tunnustamistarjouksen jälkeen lokakuussa 2017 syytteet on nostettu törkeistä tekomuodoista) ja kun jopa syyttäjällä on ollut vaikeuksia arvioida tekojen törkeysastetta, sekä verrattuna muihin samankaltaisiin viralta pidättämistä koskeviin tilanteisiin, luottamusmiesten oikeusturvan toteutuminen puoltaa luottamusmiesten pidättämistä koskevan päätöksenteon siirtämistä kohtuusperusteella siihen vaiheeseen, jossa ainakin käräjäoikeus olisi antanut ratkaisunsa nyt vireillä oleviin syytteisiin, kunnan kirjelmässä hallinto-oikeudelle todetaan.

Pohjois-Suomen hallinto-oikeuteen on valituksen tehnyt myös yksi hyllytyksen kohteista, Kittilän kunnanhallituksen ensimmäinen varapuheenjohtaja Tarmo Salonen.

- Jos me olisimme silloin (kesällä 2016) tunnustaneet rikoksen, jota me emme ole tehneet, minäkin olisin päässyt kahdellakymmenellä päiväsakolla. Laskin sen silloin eläkkeestäni, 290 euroa. Nyt uhataan vähintään viiden kuukauden vankeusrangaistuksella. Rikosnimike on jostain syystä muutettu törkeäksi, vaikka mitään ei ole tapahtunut, eikä ole kuulusteltu Anna Mäkelän asiassa sen jälkeen ollenkaan. Tämä on tehty sen takia, että saadaan törkeä siihen eteen ja varmistetaan, että hyllytys pystytään tekemään, Salonen sanoo.

Selvitysryhmän työ

Valtiovarainministeriö päätti kesäkuussa pidättää Tarmo Salosen, 19 muun ohella, kunnan luottamustoimesta. Salonenkin vaatii valtiovarainministeriön päätöksen täytäntöönpanon keskeyttämistä, " koska päätös on syntynyt virheellisessä järjestyksessä ja päätös on muutoinkin lainvastainen " .

Kittilän kunnanhallituksen 1. varapuheenjohtaja Tarmo Salonen on valittanut hyllyttämisestään hallinto-oikeuteen. TARMO SALONEN

- Tämä kunnallisten luottamushenkilöiden hyllyttäminen on ihan katastrofi kunnallisen itsehallinnon kannalta ja demokratian kannalta. En olisi ikinä uskonut, että Suomessa tulee tällainen käytäntö, että on hyväksytty lex-Kittilä, joka kaventaa kansanvaltaa ihan ratkaisevasti, Salonen sanoo.

Valtiovarainministeriön tekemien hyllytyspäätöksen pohjana on tammi-helmikuussa 2018 työtä tehneen selvitysryhmän raportti. Salosen valituskirjelmän mukaan selvitysryhmä ei ole antanut hänelle mahdollisuutta vastata seikkoihin, joihin pidättämisesitys perustuu.

Salonen katsoo, että selvitysryhmän raportti on puutteellinen ja lainvastainen myöskin siksi, että ryhmä ei ole muun muassa kirjannut suullisia kuulemisia, ei ole laatinut kuulemisista muistioita, eikä raportista ilmene, keitä kaikkia on kuultu.

Hän muistuttaa, että nämä ovat juuri samanlaisia asioita, joiden pohjalta Pohjois-Suomen hallinto-oikeus helmikuussa 2016 kumosi Kittilän valtuuston tekemän päätöksen kunnanjohtaja Mäkelän erottamiseksi.

- He ovat menetelleet ihan samalla tavalla kuin mistä meitä syytetään silloin kun olemme Anna Mäkelän irtisanoneet, Salonen sanoo.